Diari Oficial de la Generalitat Valenciana


Sumari del DOGV 9196, del 18-10-2021 (2021/10161)

DECRET 167/2021, de 8, d'octubre, del Consell, d'aprovació de les bases reguladores per a la concessió directa d'una subvenció per al suport a la competitivitat de les empreses amb base a la Comunitat Valenciana per a la sostenibilitat del transport aeri per la Covid-19.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9196

Data del DOGV
:   18-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/10101


Data del document
:   08-10-2021

Organisme emissor
:   Conselleria d'Hisenda i Model Econòmic

Tipus de document
:   Decret

Descriptors 

:   * Conselleria de Política Territorial, Obres Públiques i Mobilitat
    * Conselleria d'Hisenda i Model Econòmic
    * ajuda pública
    * malaltia infecciosa
    * tarifa aèria
    * suport econòmic
    * transport aeri

DECRET 167/2021, de 8, d'octubre, del Consell, d'aprovació de les bases reguladores per a la concessió directa d'una subvenció per al suport a la competitivitat de les empreses amb base a la Comunitat Valenciana per a la sostenibilitat del transport aeri per la Covid-19. [2021/10773]  
  
  
Des de la qualificació com a pandèmia de la Covid-19 per l'Organització Mundial de la Salut, el Govern d'Espanya va declarar mitjançant el Reial decret 463/2020, de 14 de març, l'estat d'alarma per a la gestió de l'emergència de salut pública, i va adoptar mesures excepcionals dirigides a protegir la salut de la ciutadania i evitar el contagi que han afectat de forma generalitzada el normal desenvolupament socioeconòmic, que incidien en l'economia i de manera singular en el sector de la mobilitat.  
L'esmentat estat d'alarma va durar, aproximadament, tres mesos a Espanya, període durant el qual els ciutadans van romandre confinats en les seues llars i la gran majoria de les empreses (excepte les considerades essencials) van haver de paralitzar o disminuir substancialment la seua activitat per a evitar la propagació del virus, amb la consegüent baixada en la demanda dels seus productes o serveis i, en conseqüència, també dels seus ingressos.  
La situació d'estat d'alarma, declarat pel Govern d'Espanya per a la gestió de la situació de crisi sanitària ocasionada pel Covid-19, d'absoluta excepcionalitat, va determinar que la circulació de persones i l'assistència de viatgers en els mitjans de transport fora cada vegada menor i es produïra, a més, en circumstàncies totalment diferents de les ordinàries.  
Així també, els operadors de serveis aeris de transport comercial de passatgers, fins i tot els que no estaven sotmesos a contractes públics o obligacions de servei públic (OSP), es van veure forçats, per les esmentades circumstàncies, a reduir l'oferta total d'operacions. El confinament de les persones, les restriccions legals imposades a la mobilitat i la paralització quasi total de l'activitat productiva i econòmica van provocar una dràstica caiguda de la demanda i dels ingressos totals de les companyies aèries.  
D'altra banda, no pot obviar-se que, mitjançant el Reial decret 926/2020, de 25 d'octubre, es va tornar a declarar un nou estat d'alarma per a contindre la propagació d'infeccions causades pel SARSCoV-2, el qual en principi havia de finalitzar a les 00.00 hores del dia 9 de novembre de 2020, sense perjudici de les pròrrogues que pogueren establir-se. Finalment, mitjançant el Reial decret 956/2020, de 3 de novembre, es va prorrogar aquest estat d'alarma des de les 00.00 hores del dia 9 de novembre de 2020 fins a les 00.00 hores del dia 9 de maig de 2021 que, de nou, va suposar la imposició de limitacions en la circulació de les persones, així com en l'entrada i eixida de les comunitats autònomes i ciutats amb estatut d'autonomia, entre altres. És a dir, la crisi provocada per la Covid-19 persisteix i condiciona la vida social i econòmica del país i de la Comunitat Valenciana en particular, cosa que obliga les autoritats sanitàries a dictar i actualitzar nombroses normes que d'una forma o altra condicionen la mobilitat de les persones.  
D'acord amb aquestes dades i les diverses informacions dels actors implicats, s'estima que el sector aeri no recuperarà la seua estabilitat fins a l'exercici 2023-2024, si bé alguns dels perjudicis ja ocasionats són irreversibles i les estimacions actuals empitjoren els escenaris previstos inicialment. En aquest sentit, les restriccions que continuen imposant els Estats per a viatjar i la incertesa existent en relació amb els rebrots i a la pandèmia en general han impedit a les companyies aèries recuperar una situació pròxima a la normalitat cosa que ha provocat un enfonsament de la demanda, i ha enfosquit les previsions realitzades fa pocs mesos.  
Aquesta situació, per tant, està afectant totes les aerolínies, entre altres motius, pel descens de demanda dels serveis i, conseqüentment, dels ingressos i la liquiditat d'aquestes.  
Davant l'aparició i la prolongació incerta dels perjudicis econòmics ocasionats pel Covid-19, la ciutadania i les empreses han sigut testimonis de les iniciatives empreses per les diferents administracions públiques per a dissenyar i adoptar diverses mesures, amb la finalitat de pal·liar, o almenys atenuar els seus perniciosos efectes econòmics.  
Des de l'inici d'aquesta crisi, la Comissió Europea va sol·licitar solidaritat a les administracions públiques suggerint l'adopció de mesures entre tots els actors i en l'àmbit de les seues competències, perquè la seua gestió es realitzara entre totes les regions de la Unió Europea, de manera coordinada i eficient.  
En aquesta mateixa línia, la Comissió Europea ha modificat i desenvolupat el marc normatiu existent, regulador de les ajudes d'Estat, adaptant-lo a la situació actual. En concret, en l'àmbit del transport, les restriccions normatives imposades a la mobilitat i la reducció d'una part de l'activitat productiva han provocat una dràstica caiguda de la demanda de viatgers i dels ingressos totals, en el conjunt del sector i per a tota mena de trànsits (ferroviaris, carretera, aeris, etc.) i han sigut múltiples les ajudes autoritzades per la mateixa Comissió Europea al sector, amb la finalitat de poder mantindre un sector estratègic per a l'economia i la cohesió de la ciutadania, davant un moment transitori, la pèrdua del qual seria, no obstant això, irreemplaçable.  
La plasmació d'aquestes polítiques en l'àmbit de la Comunitat Valenciana i l'impacte que ha tingut en el nostre territori aquesta situació d'excepcionalitat obliga que la Generalitat adopte mesures tendents a pal·liar els efectes d'aquesta crisi en una de les principals companyies d'aviació regional, única empresa del sector amb domicili social a la Comunitat Valenciana, que garanteix la connexió i mobilitat aèria amb diversos punts del territori nacional i internacional i la presència i l'activitat de la qual es tradueix en més de 1.400 ocupacions.  
La competència exclusiva de la Generalitat en matèria de planificació de l'activitat econòmica de la Comunitat Valenciana, reconeguda en l'article 52 de l'Estatut d'Autonomia, que ha sigut plasmada, dins de la política d'afavorir un nou model econòmic per a la societat valenciana, en l'objectiu d'establir les bases perquè la Comunitat Valenciana avance cap a un model econòmic basat decididament en el coneixement, la innovació, l'obertura i la connexió amb l'exterior, articulat sobre el principi de sostenibilitat, tant ambiental com productiva i social, que inclou com a línies estratègiques, entre altres, el foment de l'ocupació sostenible, el suport a la competitivitat de les empreses valencianes i la millora de la connectivitat del nostre territori amb l'exterior, impel·leix el govern valencià a actuar de manera decidida a garantir la mobilitat dels valencians i el manteniment d'empreses estratègiques del sector del transport implantades en aquesta comunitat.  
  
Per part seua, la Llei 6/2011, d'1 d'abril, de la Generalitat, de mobilitat de la Comunitat Valenciana, estableix en l'article 2 que «les administracions públiques han de facilitar la mobilitat de les persones com a element essencial de la seua qualitat de vida i de les seues possibilitats de progrés», a fi d'afavorir-la per a aconseguir entre els seus objectius «l'accessibilitat de la ciutadania amb vista a garantir la igualtat en l'accés a l'ocupació, formació, serveis, relacions socials, oci, cultura» i «la disminució dels nivells de soroll i emissions atmosfèriques, especialment les que puguen afectar de manera directa la salut i el benestar de les persones». Per tant, la Generalitat ha de coadjuvar en aquests moments al manteniment de les empreses del transport amb seu social en la Comunitat Valenciana, per a protegir, amb aquesta acció, el teixit empresarial que proveeixen els serveis de transport des de la Comunitat Valenciana.  
Resulta necessari, per tant, pal·liar parcialment els efectes de la crisi sociosanitària provocada per la Covid-19 sobre les empreses de transport, i en particular les que tenen major impacte social i econòmic a la Comunitat Valenciana, establint ajudes pel procediment de concessió directa, amb la finalitat que aquestes empreses continuen prestant els seus serveis i mantindre les comunicacions de la Comunitat Valenciana. En aquest sentit, la Generalitat ha aprovat mesures per a fer costat al sector de transport per carretera, a la qual se suma aquesta, de suport al sector aeri amb base en la Comunitat Valenciana, tot això amb la finalitat última de garantir la connectivitat de la regió, més enllà de la pandèmia actual que estem vivint i contindre una pèrdua del nostre teixit empresarial que seria irreemplaçable.  
Mitjançant resolució del conseller d'Hisenda i Model Econòmic publicada en el DOGV el dia 1 d'octubre de 2021, s'ha delegat en el conseller de Política Territorial, Obres Públiques i Mobilitat les competències de transformació del model econòmic relatives a les empreses de transport, la qual cosa faculta aquest per a exercir-les.  
Per tot el que s'ha exposat, havent-se seguit els tràmits que es recullen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, tenint en compte el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques; i en virtut del que disposa l'article 28.c de la Llei 5/1983, de 30 desembre, de la Generalitat, del Consell, a proposta del conseller d'Hisenda i Model Econòmic, i del conseller de Política Territorial, Obres Públiques i Mobilitat, prèvia deliberació del Consell en la reunió de 8 d'octubre de 2021,  
  
  
DECRETE  
  
Article 1. Objecte i beneficiari  
L'objecte d'aquest decret és aprovar les bases que regulen la concessió d'una ajuda directa excepcional, per raons d'interés públic de tipus econòmic i social, a Air Nostrum Líneas Aéreas del Mediterráneo, SAU (d'ara en avant Air Nostrum), en forma de subvenció a fons perdut, per a pal·liar els danys ocasionats per la Covid-19.  
L'objectiu és facilitar el suport financer al manteniment d'una gran empresa del sector aeri amb seu social en la Comunitat Valenciana considerada com a operador estratègic, i amb trànsits en l'àmbit nacional i internacional generadors d'ocupació qualificada en els seus centres de decisió radicats en l'àmbit de la Comunitat Valenciana, de tal forma que se seguisca garantit el dret a la mobilitat de les persones.  
El marc temporal d'aquesta ajuda ha d'entendre's referit al període de temps transcorregut durant l'any 2020, a partir de la declaració de l'estat d'alarma mitjançant el Reial decret 463/2020, de 14 de març, i la finalització de les mesures imposades durant el mencionat estat d'alarma que han impedit els trànsits aeris, i més concretament en el període comprés des del 29 de març al 23 de maig de 2020, tots dos inclusivament, temps aquest durant el qual els avions de la companyia van estar totalment paralitzats.  
  
Article 2. Règim de concessió i raons d'interés públic que concorren  
  
1. Aquesta subvenció es concedeix de manera directa, en aplicació del que es preveu en els articles 22.2.c i 28, apartats 2 i 3 de la Llei 38/2003, de 17 de novembre, general de subvencions, i en l'article 168.1.C de la Llei 1/2015, de 6 de febrer, d'hisenda pública, del sector públic instrumental i de subvencions per concórrer raons d'interés econòmic, social i humanitari, en virtut de les circumstàncies que van provocar la declaració de l'estat d'alarma en tot el territori nacional mitjançant el Reial decret 463/2020, de 14 de març, acomplint la legalitat en el marc de la normativa europea de la competència. En concret, el caràcter singular d'aquesta subvenció deriva de la naturalesa excepcional, única i imprevisible dels esdeveniments que la motiven. Atés l'objecte específic de la subvenció, se segueix el procediment de concessió directa i no el de concurrència competitiva.  
  
2. Les raons d'interés públic, social i econòmic que justifiquen l'atorgament directe de la present subvenció radica en la necessitat de garantir i preservar el sistema de transport aeri mitjançant la continuïtat de l'única empresa operadora estratègica valenciana del sector, la seu social i base d'operacions de la qual es troba a Quart de Poblet, generadora d'ocupació qualificada i que garanteix el dret a la mobilitat de les persones mitjançant la connexió i mobilitat de la regió amb diversos punts del territori nacional i internacional, i això, ja que la seua desaparició, a conseqüència de la inviabilitat de l'empresa resultat de la situació descrita en aquest període temporal, suposaria una pèrdua competitiva i social irreparable per a la Comunitat Valenciana, ja que suposa actualment una garantia del manteniment de l'ús de més de 1.400 treballadors, i una fallida dels objectius de nou model productiu que té establits la Generalitat.  
3. Ateses les raons d'interés públic exposades i de conformitat amb la disposició addicional tercera del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, aquesta ajuda queda exceptuada del règim de pagament anticipat de subvencions establit en l'article 171 de la llei 1/2015, de 6 de febrer, de la Generalitat, i es lliurarà el 100 % de l'import assignat una vegada s'haja presentat la documentació que s'indica en l'article 7 d'aquest decret, i no es requerirà, per a això, garantia per part del beneficiari.  
  
  
Article 3. Requisits als quals se sotmet l'ajuda  
1. La beneficiària ha presentat una memòria acreditativa dels perjudicis econòmics derivats de la Covid-19 davant la Conselleria de Política Territorial Obres Públiques i Mobilitat que posa de manifest els perjudicis patits per l'empresa durant el període referit.  
2. La beneficiària no haurà d'incórrer en cap de les prohibicions establides en l'apartat 2 de l'article 13 de la Llei 38/2003.  
  
Article 4. Protecció de dades de caràcter personal  
1. La gestió d'aquesta ajuda pot comportar el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'activitats de tractament, publicat en la pàgina web de la Conselleria de Política Territorial, Obres Públiques i Mobilitat. En concret, la informació bàsica del tractament corresponent a cada ajuda estarà disponible en el formulari de sol·licitud.  
  
Article 5. Finançament  
1. L'import global màxim de l'ajuda a concedir ascendeix a 9.000.000,00 ?, a càrrec dels pressupostos de la Generalitat, o procedents de l'Estat o la Unió Europea, que puguen donar lloc a la generació, ampliació o incorporació de crèdits.  
2. Els costos elegibles corresponen als danys causats a Air Nostrum per la situació de la Covid-19 durant la declaració de l'estat d'alarma mitjançant Reial decret 463/2020, de 14 de març, i la finalització de les mesures imposades durant el mencionat estat d'alarma que han impedit els trànsits aeris, i més concretament en el període comprés des del 29 de març al 23 de maig de 2020, tots dos inclusivament atesa la parada total d'operacions que van concórrer en aquestes dates. El dany es defineix com les pèrdues econòmiques ocasionades per la paralització total de l'activitat.  
3. L'import del dany s'ha calculat en funció de les pèrdues d'ingressos d'Air Nostrum del període esmentat per comparació amb el mateix període en 2019, ajustat per la part corresponent al marge de beneficis (basat en els resultats de 2019), després de deduir els costos addicionals i evitats, en els quals la companyia no ha incorregut.  
4. Per tot això, les pèrdues d'Air Nostrum directament relacionades amb la Covid-19 han sigut calculades sobre la base d'una comparació dels resultats de l'empresa respecte dels obtinguts en 2019 en el mateix període de referència.  
5. D'acord amb l'últim paràgraf de l'article 168.1.C de la Llei 1/2015, aquesta ajuda s'imputaran a la línia de subvenció que s'habilite mitjançant el corresponent expedient de modificació pressupostària, en l'aplicació pressupostària corresponent de l'estat de despeses del pressupost de la Generalitat per a 2021.  
  
Article 6. Procediment de concessió  
1. Aquesta subvenció es concedeix de manera directa, en aplicació dels articles 22.2.c i 28, apartats 2 i 3 de la Llei 38/2003, i l'article 168.1.C de la Llei 1/2015, per concórrer raons d'interés públic, econòmic i social. En concret, el caràcter singular d'aquesta subvenció deriva de la naturalesa excepcional, única i imprevisible dels esdeveniments que la motiven.  
2. De conformitat amb l'article 30.7 de la Llei 38/2003, la concessió d'aquesta subvenció no requerirà una altra justificació que la indicada en l'article 3 d'aquest decret, sense perjudici dels controls que s'efectuen amb posterioritat.  
3. La tramitació i gestió d'aquesta ajuda, la realitzarà la Direcció General de Ports, Aeroports i Costes de la Conselleria de Política Territorial, Obres Públiques i Mobilitat.  
  
Article 7. Règim jurídic  
1. L'empresa haurà de comprometre's necessàriament, mitjançant declaració responsable que formarà part del formulari de la sol·licitud, a continuar prestant el servei de transport fins al 31 desembre de 2022.  
  
2. Igualment haurà d'aportar, prèviament al pagament de l'ajuda, la documentació que s'indica a continuació:  
a) Declaració responsable de la memòria de perjudicis ocasionats per Covid-19, en el període comprés entre el 29 de març i el 23 de maig de 2020.  
b) Informe d'auditoria, subscrit per auditor independent, que verifique els imports establits en aquesta memòria.  
c) Model de domiciliació bancària.  
3. Qualsevol aportació de documentació complementària es durà a terme telemàticament en la seu electrònica de la Generalitat, fent referència al codi d'expedient que li haja sigut assignat. L'accés al tràmit concret d'aportació de documentació complementària podrà realitzar-se a través de la següent URL:   
https://www.gva.es/va/web/portal/inicio/procedimientos'id\_proc=15467  
  
Article 8. Instrucció del procediment  
1. La instrucció del procediment correspondrà a la Subdirecció General de Ports, Aeroports i Costes.  
2. Examinada la documentació, l'òrgan instructor emetrà informe on farà constar que es compleixen els requisits necessaris per al pagament de l'ajuda i formularà la proposta de pagament a l'òrgan competent per a resoldre.  
  
Article 9. Resolució i recursos  
La competència per a resoldre sobre totes les qüestions relatives a aquesta ajuda, correspon a la persona titular de la Conselleria de Política Territorial, Obres Públiques i Mobilitat, o òrgan en què aquesta delegue.  
  
Article 10. Obligacions generals de les beneficiàries  
1. L'empresa beneficiària quedarà obligada a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedarà, en tot cas, subjecta a les obligacions imposades per l'article 14 de la Llei 38/2003.  
2. A més, haurà de complir amb les següents obligacions:  
a) Facilitar totes les dades i la informació, en qüestions relacionades amb les subvencions concedides, que li siguen requerides per l'òrgan instructor d'aquest procediment.  
b) Comunicar al servei responsable de la tramitació la sol·licitud o obtenció d'altres subvencions o ajudes per a les mateixes despeses subvencionables, així com qualsevol incidència o variació que es produïsca en relació amb la subvenció concedida.  
c) Complir les obligacions de transparència establides en la legislació bàsica, de conformitat amb el que es disposa en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en cas d'haver percebut durant un any ajudes o subvencions públiques en una quantia superior a deu mil euros. En concret, hauran de publicar en la seua pàgina web, si en tingueren, l'obtenció d'aquesta subvenció.  
d) Sotmetre's a les actuacions de control financer establides en els articles 113 i següents de la Llei 1/2015, i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.  
e) Continuar prestant el servei de transport fins al 31 desembre de 2022.  
f) Enviar a la Comissió Europea la metodologia detallada de la quantificació de danys sobre el beneficiari que es proposa fer servir, abans del 30 de novembre de 2021. Així mateix i, tal com indica la Decisió aprovada per la Comissió Europea, haurà d'aportar la revisió de la indemnització per danys basada en un informe d'auditoria certificat per un auditor independent que quantifique els danys d'Air Nostrum i a presentar el resultat d'aquesta revisió a la Comissió.  
g) Reintegrar l'import d'ajuda que supere els danys causats, en cas que concorreguera una sobrecompensació.  
h) Complir durant els pròxims 4 anys, a comptar des de la data de la concessió de l'ajuda, amb les limitacions habitualment exigides com ara el control de la remuneració de directius i empleats, del pagament de dividends o que l'ajuda no siga usada per a adoptar expansions agressives. Referent a això, l'empresa informarà amb caràcter anual, sobre les actuacions realitzades per a complir amb aquesta obligació, a l'òrgan gestor d'aquesta.  
  
Article 11. Compatibilitat de les ajudes  
Aquesta ajuda no es pot acumular amb altres ajudes que cobrisquen els mateixos costos subvencionables, és a dir, a cobrir les pèrdues patides per Air Nostrum a causa de les mesures de contenció relacionades amb el brot de Covid-19, en el període comprés des del 29 de març al 23 de maig de 2020, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de les pèrdues acreditades. En aquest cas, serà procedent el reintegrament de l'excés.  
  
Article 12. Minoració i reintegrament de les subvencions  
1. L'incompliment dels requisits establits en aquest decret donarà lloc, després de l'oportú procediment, a l'obligació de reintegrar, totalment o parcialment, les subvencions i els interessos de demora corresponents, conformement amb el que es disposa en l'article 172 de la Llei 1/2015.  
2. El falsejament o l'ocultació de dades i documents que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent, així com al que s'assenyala en els articles 173 a 177 de la Llei 1/2015.  
3. La Conselleria de Política Territorial, Obres Públiques i Mobilitat realitzarà tots els controls tècnics i administratius que considere necessaris a fi de verificar el compliment correcte dels requisits exigits en aquest decret.  
  
Article 13. Dret de la competència  
La present ajuda ha sigut notificada a la Comissió Europea per a la seua aprovació prèvia per qui l'ha autoritzada, sobre la base de l'article 107.2.b del Tractat de Funcionament de la Unió Europea (TFUE) i de la Comunicació de la Comissió Europea sobre el «Marc Temporal Relatiu a les mesures d'Ajuda Estatal destinades a recolzar l'economia, en el context de l'actual brot de la Covid-19», amb número d'ajuda «State Aid SA.58471 (2021/N) - Spain - Air Nostrum - Compensation for the damage caused by the Covid-19 outbreak (Ajuda d'Estat SA.58874 (2021/N) - Espanya - Air Nostrum - Indemnització dels danys ocasionats pel brot de Covid-19)».  
  
Article 14. Habilitació  
S'habilita la persona titular de la Conselleria de Política Territorial, Obres Públiques i Mobilitat per a desplegar i executar aquest decret.  
  
Article 15. Efectes  
Aquest decret produirà efectes a partir de l'endemà de publicar-se en el Diari Oficial de la Generalitat Valenciana.  
  
Article 16. Recursos  
Contra aquest decret, que posa fi a la via administrativa, es podrà potestativament, interposar un recurs de reposició en el termini d'un mes comptat des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 8 d'octubre de 2021  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO  
  
El conseller de Política Territorial,  
Obres Públiques i Mobilitat,  
ARCADI ESPAÑA GARCÍA